Hvor mange gange må min ansættelse forlænges?
Der er ikke lovmæssigt fastsat nogen øvre grænse for antallet af forlængelser, men forlængelsen skal være objektivt begrundet.
Et eksempel kan være: ”Dit barselsvikariat for Louise Hansen er ved at slutte, men samtidig bliver Anton Nielsen langtidssygemeldt, og arbejdsgiver vælger derfor at forlænge din tidsbegrænsede ansættelse, indtil Anton Nielsen vender tilbage”.
Det er fx ikke ”objektivt begrundet”, hvis arbejdsgiveren gerne vil bruge din arbejdskraft lidt længere og derfor forlænger dit vikariat yderligere en periode, eller bare lader dit vikariat fortsætte, indtil han ikke længere har brug for dig, selvom Anton Nielsen er vendt tilbage fra sygdom.